A Trip down memory lane | SkalkSkryf
« Chris – Hoofstuk 5
`n Deeglike lewe »
Junie 28, 2013 deur Louwie
Dit was Vadersdag, weereens en nogmaals. En vir Vader word, terwille van sy dag, `n uitstappie onderneem na Buurman se veteraanmotor skou by Modderfontein. Nou nie dat Vader as `n entoesiastiese petrolkop geklassifiseer kan word nie. Kyk so nou en dan F1, bewonder hier en daar `n mooi nuwe ryding en kry soms `n glimlag van lekkerkry op sy bakkies as hy `n mooi ou kar uit toeka se tyd raakloop.
Bring hierdie skou toe weer herinneringe uit kleintyd se dae terug, dae van sonskyn en reën, van heerlike windstil, sonskyn winter dae op vakansie in Trichard in die goeie ou Oos-Transvaal (soos hierdie Vadersdag dan ook was) by ou oom Boetie en antie Sus. Kinderlose ou mense met `n huis so stil soos die graf en die rooi geverfde stoep so blink soos `n spiëel. Hy die lang, maer begrafnisondernemer van die dorpie met sy stofstrate, en sy die stil, sterk een in die agtergrond. En in sy motorhuis staan `n kar soos hierdie een al vir donkie jare, blink gepoleer en ongebruik want alles in die dorp is binne loopafstand, ook die kerk en die begrafplaas.
Later jare was daar die een, oom Spike (nog `n lang, maer man) se Chev Bell Air, die een met die visstert. Met sy V8 enjin was dit `n gewilde kar, maar steeds `n vreemde kar vir `n boer om mee rond te ry.
Lank en slap, wieggend oor die plaaspaaie. Die man se trots. Ook lank reeds verhuis na die "anderkant". Is sy Skoonpa wat hoenders met sy haelgeweer geskiet het as sy vrou eetgoed vir die Sondagmaal gesoek het. Kopskoot elke keer.
Dan was daar die buurman, oom Lang-Frans met sy Ford bakkie, die enigste ryding op die plaas behalwe sy Ford trekker. Dorp toe, kerk toe, landerye toe en eenmaal see toe, als met die bakkie wat ook maar selde gewas is.
Die tog see toe was `n onvergeetlike gedoente. Die verste wat hy ooit met sy bakkie gery het was Vaalrivier toe. En nou moes hy deur Johannesburg see toe. Oom Dirk ry voor met sy Ford Falcon ( Is ook dieselfde Ford waarmee hy op `n keer in Pretoria in Kerkstraat met die trappies af om oom Paul se standbeeld en weer die trappe op en verder af met Kerkstraat is omdat hy nie geweet het hy moet om die sirkel ry nie!). Agter hom ry Pa met sy Volkswagen Kombi, en dan kom oom Frans met die Ford. Destyds was daar nie snelweg om die stad nie, jy moes deur die middestad. Oom Frans was bevange. Sodom en al sy onheil het hom in sweet laat uitslaan. Dis nog donker nag toe ons die middestad inry, en soos die duiwel dit wil, slaan elke robot rooi sodra hy die kruising tref, en elke keer knyp hy sy oë styf toe en jaag vreesbevange oor die rooilig. Vir dood en lewe bly hy op Pa se stert, te bang hy raak agter en kom nooit weer uit die stad uit nie. Was ook sy laaste seevakansie. Van die groot dam met sy woelige waters en baie sand het hy net mooi niks gehou nie. Na drie dae van ongedurigheid by die see kom sy redding toe die weerlig 12 van oom Dirk se beeste op Klipveld doodslaan. Voor oom Dirk nog sê dat hy moet huis toe gaan, toe is oom Frans se bakkie gepak, gereed vir die terugtog.
Dan was daar die Dingaan's Feeste op 16 Desember elke jaar. Almal moet daar wees anders is jy `n Volksverraaier. Elke jaar op die Feesterryn. Elke jaar word Dingaan deur learskoolkinders by Bloedrivier verslaan. Soms is die Boereoorlog weer en weer geveg, ook deur dieselfde laerskoolkinders van Zoetmelksvallei. En dan was daar die ewige Volkspeles, verpes deur elke laaitie wat in blink satyngewaad gedwing is om al in die rondte te dans, en dit met `n simpel meisiekind!
En dis hier waar die windgat boereseuns met hulle vuurwaens opgedaag het. As jy `n V8 Studbaker Lark besit het was jy die man wat die meisies se kniëe lam gemaak het. Weg is die ossewaens, kakiebroek en hoed van die trotse voorgeslagte. Dis die tyd van die Brillcream kuiwe en brullende V8 monsters.
So `n Datsun bakkie (2de hands gekoop) was later jare Pa se melkwa op Koster. Melk is in twintig liter kanne getap en dou voor dag bo by die hoofpad afgelaai waar die melklorrie dit later kom oplaai het. Enog was die voorman en ook bestuurder van die melkwa, en ook die blikslaer wat die bakkie "geleen" het om dorp toe te ry, sonder water, sonder olie … einde van Datsun, einde van Enog!
Skoonpa se eerste kar, `n Zephyr Zodiac V6 was ook op die skou. Met die kar het hy Desembermaande Buffelsbaai toe gery met vrou en 2 dogters. Tasse vir 6 weke se vakansie agter in die boot en `n sesman syltent bo op die dakrak, op `n tog wat drie dae geduur het om by die see uit te kom.
`n Rustige Vadersdag was dit saam met Ma, Fotograaf en Buurman as gids wat vertel dat hy al meer as tien karre in sy lewe besit het en elke soortgelyke model uitwys waar dit op skou staan. Mercs, Jaguars, Anglia, Pontiac, Valliant, jy noem dit en hy het dit al gery. Op `n keer sy Ford Anglia (die een met die skuins venster agter) verkoop `n maand of twee na hy dit gekoop het, bloot omdat `n verkeerskonstabel hom beboet het omdat die kar te veel lawaai gemaak het na sy sin. Ry reguit van die Polisieman na `n ander motorhandelaar en ruil die kar terstond in op `n bakkie. Toe hy by die huis kom vertel sy vrou vir hom dat sy verwagtend is met hulle eerste kind!
Posted in Louwie | Tagged Nostalgia, Toeka se tyd, Vadersdag, Veteraan motors, Veteraanmotors | Lewer Kommentaar